LidanRubinov/Halacha-QA huggingface dataset:
שאלה: פסולי כהונה : זונה וגר צדק התחתנו. האם בתם מותרת לכהן? מדוע? מהו ההיגיון של ההלכה במקרה זה? האם מותר לכהן שאיננו תלמיד חכם לחקור את יוחסי אמה של המשתדכת? באיזו דרך אפשר לעשות זאת בלי לפגוע בכבודה? האם מותר לכהן לשאול שאלה ישירה על זנות עם גוי את המשתדכת ואת אמה?
תשובה: לכהן אסור לשאת אשה זונה וכן גיורת ולכתחילה אף בת של גר שנשא גיורת, אולם אם אחד ההורים אינו גר מותר לכהן לשאת את הבת לכתחילה (שו"ע אה"ע סי' ז סע' כא). כמו כן הוא מותר בביתה של זונה אלא אם נולדה מאשה זונה שנישאה באיסור לכהן, משום שאז הבת היא חללה. לפיכך במקרה שכתבת מותר לכהן לשאת את הבת. (אגב, לגבי ההגדרה מי נחשבת זונה - עיין בסי' ו סע' ח) כאשר יש סיבה לחשוש שיהא איסור בנישואין יש לחקור ולברר את הדברים, ובפרט כשהחתן הוא כהן (עי' אה"ע סי' ב), וכמובן חובה להשתדל לעשות זאת בעדינות וברגישות באופן המכובד ביותר. אם יש אפשרות אחרת ודאי שלא נכון לשאול את המשודכת עצמה אלא אם מרגישים ביניהם קירבה גדולה והחתן מעריך שכשישאלה בעדינות לא תיפגע כלל. יש למברר להתייעץ עם תלמיד חכם כדי לדעת מה עליו לברר. שנזכה להיות מן הנעלבים ואינם עולבים,
שאלה: פירות לא בדוקים שנאפו בעוגה: קנינו כ10- אפרסקים ובאחד מהם נמצאו תולעים והוא נזרק מיד. לאחר כמה ימים אפינו מהאפרסקים שהתרככו יתר על המידה עוגת פירות בלי לבדוק אותם מתולעים. האם מותר לאכול את העוגה?
תשובה: וברכת ד' הלכתית אפשר לאכול את העוגה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: להתפנות ליד עץ בשבת: האם מותר לי בשבת, כשאני בגינה עם הילדים, לשלוח את בני להתפנות ליד עץ או על אדמה בסביבות צמחיה? מה עושים במצב כזה?
תשובה: החשש מתוכו את שואלת הוא שמא זה יצמיח וזה השקייה. דבר כזה לא מצמיח ולכן אין בעיה.
שאלה: עיקר וטפל בפריכיות: מאחר ואני חולה צאליק אינני אוכל לחם אלא פריכיות אורז. במידה ואני אוכל פריכית אורז עם אבוקדו, למשל, האם עדיין עיקר הברכה היא על הפריכית והאבוקדו נחשב כטפל או שעלי לברך על האבוקדו בנפרד בפה"ע? האם הדין שונה לאדם בריא שאוכל באקראי פריכית?
תשובה: ממרח בטל לעיקר.
שאלה: סעודת מצווה בהגיעי לגיל 60: אני מודה לקדוש ברוך הוא שהגעתי לגיל 60 ב- ט בסיוון. נאמר לי על ידי חברה שהרב שלה אמר לה, שבהגיע האדם גבר או אישה לגיל 60 יש לערוך סעודת מצווה להזמין 10 תלמידי חכמים לביתי לאכול וללמוד ובמהלך הסעודה עליי לומר בפניהם ברכת הגומל. האם מותר לקיים סעודה זו בתקופת בין המיצרים?
תשובה: קודם כל, לא ברכת הגומל אלא ברכת שהחיינו. אם היום הולדת כבר עבר, בתקופת בין המיצרים תעשי את המסיבה דווקא בשבת. בשבת מותר לברך שהחיינו בבין המיצרים. יש ספר שיצא לזכרו של הרב הרצוג, ושם הרב קפלן כתב מאמר על ברכת שהחיינו למי שהגיע לגיל שישים, שבעים ושמונים. שם הוא כותב שיש עניין שמי שהגיע לגיל כזה שיברך שהחיינו בתור הודאה. אז ודאי שיש עניין שתעשי את זה, אבל לא בגלל זה את צריכה לעשות את זה בבין המיצרים.
שאלה: פת עכו"ם בצנימים: כתוב בשולחן ערוך (יורה דעה קיב, יב), שיש מי שאומר שאם יהודי מחזיר לתנור פת שאפה גוי והיא משביחה, אין בכך פת נכרי ומותר לאוכלה. לפי זה להלכה, אם מכינים טוסט מפת נכרי יהיה מותר לאוכלה וזה לא יחשב כפת עכו"ם? האם יש הבדל בין טוסטר לבין להחזיר לתנור אפיה ושם להפוך את הלחם לצנימים?
תשובה: השו"ע דיבר דווקא כשהפת לא נאפתה כל צורכה. במציאות של טוסט, הפת כבר הייתה ראויה לאכילה.
שאלה: שימוש משרדי לצורך פרטי: אני עובדת במשרד רוב היום. לכן, אני מנהלת עיניינים פרטיים דרך שימושי המשרד. כגון: שליחת פקס, הוצאת שיחות טלפון, וכן שימוש בציוד משרדי לצורך ביתי - עט, מחברת וכו. מה הדין לכך? איך אפשר להימנע מכך? הרי המנהלת שלי מסכימה מראש לכל, ואין טעם לבקש את רשותה בכל עניין ועניין שהרי אני מטרידה אותה. כיצד עליי לנהוג על מנת שלא ייחשב לי גזל?
תשובה: אם למנהלת יש סמכות להתיר לך, תשאלי אותה פעם אחת על כל המצבים. תבררי: "האם מותר לך להשתמש בציוד והזמן המשרדי לצורך אישי, ועד כמה מותר לך?". יש מקומות המתירים שימוש מועט אבל לא מרובה וכד'.
שאלה: תפילה בבגדים קצרים: אם אני בבית ואני לובשת בגדים קצרים, לדוגמא - חולצה קצרה ולא 3 4 או מכנסיים ולא חצאית, מותר לי לברך על אוכל או אשר יצר וכו?
תשובה: כן.
שאלה: גזל זמן מבוזבז בעבודה: מה הדין כאשר יש מצבים במשרד שאין עבודה, אין שיחות נכנסות, אין במה לטפל והזמן הזה עומד מלכת. האם אפשר בינתיים לשמוע שיעור תורה או לקרא מאמר באתרים תורניים?
תשובה: אני חושב שכן, אם זה לא גורם הפסד לבעלים (וזה במקום שלא תעשי כלום).
שאלה: מי ראוי ללוות לחופה: מי צריך ללוות לחופה? חובה שזה יהיה זוג נשוי? לאבא שלי יש מחלת רגליים ולכן קשה יהיה לו לעמוד תחת החופה, האם אפשר לשים כיסא שישב או לא? איזה ספר הרב יכול להמליץ על מנהגי ודיני חופה ועל הכנה נפשית ליום הנישואין, הרי זה כמו יום כיפור.
תשובה: ליווי לחופה נוהגים זוג נשוי. אם יש בעיה בעניין, הפתרון לקחת גם זוג נשוי וגם אבא, למשל, שילך יחד איתם. האבא יכול לשבת בזמן החופה. יש ספרים רבים לקראת חופה. יש ספר נטעי גבריאל על מנהגי יום החופה. יש חוברת לחתן ליום החופה.
שאלה: קבצנים בצמתי רחובות: בצמתי רחוב עומדים אברכים (קבצנים?) המחלקים דפים או ספרים ודיסקים המכילים דברי קודש בתמורה לפרוטות תוך סיכון חיים. האם אין בכך זילות של כתבי קודש מחד ולחילול השם מאידך, שכן רוב רובם של דפים אלו מוצאים את דרכם לפח האשפה?
תשובה: הרבה דרכים למקום. גם לטעמי, הקודש לא צריך להתפשט בדרך זו אולם לא צריך להכפיף את הטעם שלנו על כל הסביבה.
שאלה: לא הולך בחיים : אז ככה, אני כיום כבן 40 ללא משפחה וללא עבודה קבועה. בכל מה שאני עובד לא הולך באופן קבוע ורק צרות וחובות נופלים עליי פשוט לא הולך לי כלום בחיים ולפעמים מאבד תקוה ושפיות שאנני רוצה להיות יותר בחיים כי קשה לי.
תשובה: העולם מלא נסיונות. הקב"ה מנסה את מי שחזק. תאמין בכוחות שלך. תשתדל לשים לב לדברים שנותנים לך כוח. תשים לב לדברים הטובים שיש לך. אם לא בתחום הכלכלי אזי בתחום החברתי או המשפחה. אם לא בזה אז בתחום הבריאות. בודאי תמצא נקודות של טוב ואור בחייך. תדגיש אותם. תהיה בשמחה וכך השפע יבוא בעזרת ה'.
שאלה: שאלות בכשרות בחו"ל: אנו גרים בחו"ל. רצינו לדעת אם צריך כשרות על המוצרים: שימורי זיתים שימורי ירקות מכל סוג (שעועית, פטריות, וכיוצ"ב) חמוצים תבלינים סלמון מעושן טונה בשימורים באיזו גבינה אין בעיה מלבד חלב עכו"ם כמו כן - מיץ הענבים יקר מאוד. האם מותר בשל כך להשתמש בבירה לקידוש? ב
תשובה: וברכת ד' א. כל דבר מבושל צריך כשרות, כיוון שיש בעיה של בישולי עכו"ם (טונה, מעושן וכו'). ב. בכל שאינו מבושל, אבל גם ברור שלא הכניסו חומרים אחרים מעבר למפורט (שאין בו בעיות כשרות), אפשר לאכול בלא הכשר (כגון: שמורי זיתים ומלפפון). אם יש חשש לחומרים נוספים מלבד הכתובים אין לאכול. ג. אין להקל בקידוש הלילה אלא בפת. ביום אפשר להקל בבירה, אם נהוג במקום שאתם נמצאים לשתות בירה. ד. מיץ סחוט מותר אם לא עובר תהליך של פיסטור. ה. המחיות עוברות תהליכי בישול ועל כן יש בהם בשולי עכו"ם (לא תמיד תלוי בסוגים, קשה לפרט). ו. בספגטי אפשר להקל כיוון שלא ראוי לאכילה אלא בבישול נוסף של היהודי. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לולב עם שערה ארוכה: ישנם לולבים שיש בראשם מן קוץ קטן או לפעמים כמין שערה ארוכה, האם נחשבים כחלק מהלולב לענין זה שאם נחתכו או יבשו פוסלים את הלולב?
תשובה: תלוי אם זה חלק מהלולב עצמו או לא. אם זה עלה שנהיה דק מאוד, זה בעייתי. אבל עדיין לא בטוח שזה פוסל כי יש דעות שנקטם ראשו זה רק שני עלים. על כל פנים, לכתחילה להחמיר בזה ולא לקחת כזה לולב.
שאלה: אכילת מרק בשרי בתשעת הימים: האם מותר לאכול מרק בשרי שבושל בו עוף ומרגישים את הטעם של הבשרי במרק, האם מותר לאוכלו בתשעת הימים (כמובן שלא אוכלים את העוף)? בדרך כלל נשאר לנו הרבה משבת ואוכלים אותו באמצע השבוע, ואם לא נוכל זה עלול להזרק.
תשובה: לשיטת יהודי אשכנז יש להחמיר בזה אם מרגישים את הטעם של העוף.
שאלה: הוספת שם: הרב, לפני כ5 חודשים נולדה ביתנו החמישית וקראנו את שמה "אפרת". מכר ציין בפנינו שאומרים שאפרת (מרים) היתה אשה חולנית ולכן יש לבדוק אם כדאי להוסיף לה שם שני. אם כן, מה דעת הרב?
תשובה: לא נראה שצריך לחשוש לזה. אפרת זה שם יפה מאוד.
שאלה: לימוד פילוסופיה נחשב ללימוד תורה?: האם לימודי פילוסופיה נחשבים לימוד תורה? במידה ולא,לימוד המורה נבוכים נחשב לימוד תורה? ואם כן-מה ההבדל? במידה וכן, האם מותר להכניס לבית המדרש ספרי פילוסופיה? האם זה תלוי בהנהגת המקום או שאפשר לומר גדר אובייקטיבי? מה ההבדל בין הספר "דרך הקודש" לרמח"ל לבין ספר לוגיקה?
תשובה: לימוד תורה הוא במה שקשור לתורה שקיבלנו מסיני, ולכן כל מה שנכתב מסביב לתורה כפירוש והסבר, ובפרט אם נכתב ע"י גדולי תורה, הוא תורה. ואם לא, אז איננו תורה. אם הרמב"ם כתב ספר רפואות אין זה תורה אבל אם נכתב כדי לבאר מילים שבתורה או רעיונות ובדרך אגב הוא מתעמת עם דעות של פילוסופים, עדיין כיון שהעיקר הוא תורה, הכל תורה. ספרי פילוסופים שמקורם בשכל האדם גם אם הם ישרים וטובים אין בהם קודש.
שאלה: ברכה על הנחת תפילין לפני בר מצווה: אנו נוהגים להניח תפילין חודש לפני הבר מצווה (אשכנזים). האם יש לברך על הנחת התפילין או רק מגיל הבר מצווה?
תשובה: שהילד יברך גם לפני הבר מצווה, כמו שעל כל המצוות הוא מברך גם לפני הבר מצווה.
שאלה: ישיבות קטנות- אדיאלי?!: ראיתי שכבוד הרב תומך בישיבות הקטנות. ישנה טענה שלימודי החול בישיבות זהו חידוש שנגד ההלכה ומה שהיה במשך הדורות. אך בגלות היינו חסרי מדינה וצורך בכך- שלא כהיום! המציאות היום מחייבת בגרות למען פרנסה בכבוד. לענ"ד לא ניתן להורות לציבורים שלמים לא לעשות בגרות- הרי אפילו באירופה בחורי הישיבות היו מין אליטה ורוב העם עבד לפרנסתו. א"א לחנך ציבור שלם לחיים של תורה נטו כמו החרדים. אנו שואפים למדינת תורה, לא לציבור תורני הנהנה מיגיע כפיו של משלם המיסים החילוני.
תשובה: מי שיש לו נטיה ללמוד תורה בהקף רחב יש לעודד זאת. לא תהיה תורה גרועה מכל נטיה אחרת, כגון: מי שאוהב מתמטיקה או מוסיקה וכדו' שמעודדים אותו להתמחות בתחום התעניינותו על חשבון מקצועות אחרים.
שאלה: התועלת בספרי 'אביהם של ישראל': רציתי לשאול מה מטרת הספרים אביהם של ישראל.קראתי1 2 3 ומאד נהנתי אבל מה התועלת עכשיו שהרב לא איתנו ואין מי שממלא את מקומו.
תשובה: התועלת הכי משמעותית שנתקלתי בה היא שאנשים אימצו לעצמם הנהגות שנהג בהם הרב ע"ה. תועלת נוספת, כשאדם קורא את הסיפורים הוא רואה את נוכחות ה' שהייתה איתנו בדור הזה, וזה מחזק מאוד את האמונה.
שאלה: שינוי הברת התפילה: ראיתי במספר תשובות של הרב שהכלל של "אל תיטוש תורת אימך" מוסב על מנהגי עדה, ולכן לא אמורים להתחשב במנהג ספיציפי של ההורים אלא במנהגי ארצות המוצא של השואל. מוצא משפחתי מליטא, סבא רבא שלי עלה משם יתום מאביו ואימץ לעצמו את הברת התפילה הספרדית אשר מקובלת בימינו בכל חלקי הציבור הדתי לאומי, בעקבותיו הצאצאים שלו ואני בתוכם (למעט אלו שהתחברו לציבור החרדי) מתפללים עד היום בהברה ספרדית. רציתי לשאול, האם יש עניין לחזור למנהג ארץ המוצא שלי ולהתפלל לפי ההברה הליטאית על פי הכלל של אל תיטוש תורת אימך? על פי הערכה אישית, לא ייקח לי הרבה זמן להתרגל להברה הליטאית.
תשובה: אני לא חושב שצריך, כי האדם מורגל להברה מסוימת וזה מקשה עליו. אם זה יהיה קל לך להתרגל אתה יכול אבל עדיין אתה לא חייב לעשות את זה.
שאלה: כדורים נגד התקרחות: א. האם מותר לבלוע כמוסות חסרות טעם נגד התקרחות (במרשם), ללא הכשר? ב. האם התשובה תשתנה אם הכמוסות נמצאות ברשימת התרופות הכשרות לפסח (ההשגחה עליהן היא רק לעניין חמץ)? הכמוסות שברשימה יקרות פי כמה מחלופות גנריות שניתן להזמין מחו"ל, ואינן ברשימה.
תשובה: תרופות חסרות טעם שבולעים אותן, מותרות.
שאלה: ביצה של יונה בחלוני: כבוד הרב. יונה הטילה ביצה על עציץ בחלוני. אני הזזתי את הביצה (ללא מגע ידיי) לעציץ ריק, מאחר וחששתי לגרום לעצמי לרע. היונה לא חזרה והביצה לא בקעה. מה לעשות? נוכחות הביצה די מטרידה אותי ואני חושש לגעת בה או לזרוק אותה. מה לעשות?
תשובה: אין בכך בעיה הלכתית ואפשר לזרוק לאשפה. הרב חיים כץ
שאלה: עבודה בביטחון שבת: אני עובד בביטחון במשרד המשפטים בירושלים בצאלח א דין ובעוד מתקנים וצריך לעבוד שבתות. אני יודע שיש נהג גוי שמסיע למתקנים. מה עלי לעשות?
תשובה: כן (מותר לך ליסוע איתו).
שאלה: להיות מנוי על קרן מעשרות "בית האוצר": אני מנוי על "בית האוצר" אבל איני מבין בדיוק מה עלי לעשות. כשאני קונה תחת השגחה איני מפריש תרו"מ,לשם מה בדיוק המנוי מתי נחוץ לי?
תשובה: וברכת ד' א. בית האוצר מועיל לטבל ודאי ומאפשר נתינה ללוי ועני. ב. בית האוצר מטפל במטבע של מעשר שני ודואג לחילולו. ג. אם אתה קונה תמיד מחנות מופרשת היטב, ואינך מקבל פירות ממקורות אחרים, אין לך צורך בבית האוצר. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מורה הוראה: אני יודע בעצמי (זוהי לא גאווה וכל אחד יכול להגיע לכך) שאני יכול להתעלות ולהגיע להוראה בגיל צעיר אני בן 16 האם הרב יכול לתת לי כיוון איך להגיע להוראה ולהתעלות בעבודת ה יתברך
תשובה: קודם כל, אני שמח על השאלה. ברור שעיקר ההתעלות בשלבים האלה של החיים הוא ללמוד הרבה תורה. ללמוד מסכתות ועוד מסכתות בגמרא. לתקן את המידות ע"י לימוד מסילת ישרים, ללמוד את הספר הזה, לחזור עליו כל הזמן. להתחזק בקדושה, בשמירת העיניים, שמירת המחשבה, שמירת הלב, תפילה מעומק הלב. כל אלה הם דברים בסיסיים שאדם מתחזק בהם. וכאשר אדם עצמו מתחזק בדברים האלה, הקב"ה רואה את מדרגותיו. ואם ה' חפץ בו, הוא מפנה אותו להוראה. יישר כח גדול, ובהצלחה! זה איחול, זה הוראה, וזה ציווי.
שאלה: טבילת כלים בסין: יש כאן (סין) יהודי שיש בבעלותו מפעל לעיטור כלי זכוכית. הוא קונה את הכלי מוכן ושלם מהסינים, ורק מעטר אותם. הוא מעוניין לעשות כאן מקווה לטבילת כלים, ע"מ לטבול את כל הכלים כשהם מגיעים למפעל, וע"י כך להרוויח: א: לפטור את הקונה מטבילה ולהקל מעליו ב: לפעמים הטבילה מקלקלת את העיטור, ומי שמקפיד על טבילת כלים, ייתכן ולא יקנה כלל. אך שמעתי שיש דעות שטוענים שלא עוזר טבילת הכלי לפני הקניה, והקונה הוא זה שצריך לטבול. האם זה נכון? ואם כן איך ניתן למצוא דרך לפטור את הכלי מטבילה?
תשובה: אין שום בעיה שבעל המפעל יטביל את הכלים.
שאלה: מנגינה של שיר אהבה: מותר לשמוע שיר אהבה בגלל שאני נהנה מהמנגינה?
תשובה: לשמוע רק את המנגינה בלי מילים, כדי לא לשמוע מילים לא צנועות.
שאלה: קול באשה ערוה - קטנה: מהו הגיל המינימלי לאסור של קול באשה? האם ניתן להשמיע בבת מצווה של בת מצווה הקלטה (שמע וצפיה)של בת המצווה שהוקלטה חודש לפני הכנסה לעול מצוות?
תשובה: אם ההקלטה היא מלפני שהילדה הגיעה לגיל בת מצווה ולפני ראיית המחזור, אין בעיה לשמוע.
שאלה: ללכת לשפת הים בתשעת הימים: האם מותר ללכת לים ולא להיכנס למים בתשעת הימים?
תשובה: אין להתרחץ בתשעת הימים רחיצה שיש בה הנאה ולכן אין להיכנס לים ממש. ללכת לחוף הים מותר אולם יש לשמור על האווירה המתאימה לימים אלו.
שאלה: הפעלת בידה בשבת: לך כבוד הרב ברצוני לשאול את כבוד הרב שתי שאלות יש לי בשירותם אסלה שהיא בידה והיא שותפת את הישבן ומיבשת בלחיצת כפתור וזה מחובר לחשמל. יש לו מנורות שכאשר אני יושבת עליו הם נדלקות אפילו בלי להפעיל אותו, הוא כנראה מזהה אותי בעזרת חישן. (נתתי אותו ל"מוכון התקנים" אשר פותר הפעלת החשרי חשמל בשבת אבל עדיין לא נמצא פתרון) מה עלי לעשות בנתיים? 1. האם מותר לי לשבת עליו או שעלי להוציא אותו מהחשמל בשבת? 2. האם מותר להשתמש בו בשבת?
תשובה: אין אפשרות להשתמש במכשיר בשבת כשהוא מחובר לחשמל. יש לנתקו לפני השבת. אולי יש אפשרות להפעיל אותו בצורה ידנית? אם יש בכך צורך רפואי מובהק בגלל מגבלה גופנית כל שהיא, יתכן שבשעת הדחק אפשר להקל לחולים וכד'. אם זה המצב, שלחי בבקשה שאלה נוספת.
שאלה: דעת המהר"ל לגבי שכם: הרב הסביר בהסכמה לספר "דרך המלך" את דברי המהר"ל שכוונתו למוות של חפים מפשע שנגרם שלא במכוון, עקב אילוצי המלחמה. לא הבנתי א. כיצד הדברים מסבירים את השאלה על שמעון ולוי שהמהר"ל בא לתרץ? ב. כיצד הדברים מסתדרים עם הדוגמא שנותן המהר"ל ממלחמת מדיין, ובמיוחד עם ציוויו המפורש של משה רבינו אחרי המלחמה לגבי הנשים והטף?
תשובה: בראשית כל דיון חייבת להיות הנחת יסוד שההתר לשפוך דם הוא חידוש חריג ואין לך בו אלא חידושו. לכן, במלחמת מדין ללא הוראה מיוחדת לא הרגו נשים. בציבור יש כללים אחרים מאשר ביחיד. ולכן עלולים להיפגע בלי כוונה גם מי שאינם אשמים.
שאלה: להכשיר מזלג חלבי: האם צריך להכשיר מזלג חלבי שנגע בקצהו בלבד ברוטב בשרי?
תשובה: אם הרוטב היה חם, כן.
שאלה: שטיפת כלים ואוכל לח בשבת : הרב כמה שאלות בהלכות שבת 1. פסיק רישא שלא ניחא ליה בשבת באיסור דרבנן כגון שהולך לכיוון הבית נדלק אור (לא להט) מהשכנים. האם מותר? 2.סקוצ של יום חול בשבת שהוא רטוב מוקצה ככלי שמלאכתו לאיסור או גופו?למה 3.סבון כלים שלוחצים ויוצא הסבון (בתוך קשית עם קפיץ) כאשר הוא בסיס לדבר האסור (שמו עליו מוקצה מחמת גופו) האם יהיה מותר ללחוץ עליו להוציא את הסבון או שזה נקרא תזוזה של בסיס ואסור? 4. מה הגדרה של תבשיל לח מוצק לאיסור בישול בשבת? 5. עוף עם רוטב שקרוש שיש רק בעיה של מוליד לרמא מותר לשים אותו לפני שהפלטה נדלקת?וכן רוטב פטריות קרוש?
תשובה: 1. במציאות שתארת הפוסקים מקילים כיון שאין כאן כל פעולה ממשית של האדם ואין לו כל רצון וצורך בהדלקה. עי' שו"ת שבט הלוי ח"ט סט ועוד. 2. נראה שהוא ככלי שמלאכתו לאיסור ולא כמוקצה מחמת גופו כיון שלא מקפידים עליו לסוחטו כמו מגבת שרגילים להשאירה ספוגה במים. אולם אם הוא ספוג במים במידה כזו שטלטולו בהכרח יביא לידי סחיטתו אין לטלטלו משום איסור סחיטה. 3. נראה שאין כאן כלל בסיס לדבר האסור, וכי בעל הסבון הניח בכוונה תחילה את המוקצה על הסבון, וכי זהו מקומו הקבוע? 4. נאמרו בזה הגדרות קוטביות בפוסקים. י"א שהמאכל צריך להיות יבש לגמרי כמו שניצל או אורז וכד' (שו"ע הרב) י"א שהולכים בתר עיקר המאכל ולכן גם עוף ברוטב מותר לחממו בשבת על אף שיש הרבה רוטב והוא ניכר מאוד. (הגרע"י יבי"א ו מח (עפ"י ר' ירוחם בב"י רנג) ועוד פוסקים). ולמעשה, ההנהגה המקובלת היא בדרך המיצוע שאם הרוטב מועט ובטל למאכל יש להקל ואם הוא רב ונחשב כעומד בפני עצמו אין לחממו ויש להוציא את היבש ולחמם רק אותו וא"א לתת בזה הגדרות חותכות מצד הכמות וכד'. 5. כיון שהרמ"א הקל במקום צורך בדין חימום רוטב קרוש (שיח טז) וגם גרמא הותרה רק במקום צורך (שלד כב) נראה לדינא שללא צורך אין להקל ובמקום הצורך אפשר להקל להניחו על פלטה דולקת.  ויש להעיר שיש האומרים שאוכל במצב קרוש באופן שא"א לאוכלו כך כמו מרק שהיה זמן רב במקרר ונהיה כמין ג'לי אין היתר לחממו בשבת כלל כיון שלא נחשב הדבר כחימום דבר יבש שהתקרר אלא כחימום דבר לח שהתקרר כיון שבזמן היותו מוצק לא היה נחשב אוכל, ולפי זה יש לדון מה יהיה הדין ברוטב פטריות קרוש, עי' אורחות שבת א הערה נ, אולם מכל הפוסקים שלא חילקו בכך נראה שלא חששו לזה אלא רק לאיסור מוליד
שאלה: כלאים בעצים: לכבוד הרב, יש לי בגינה עץ תאנה, אלוורה, רוזמרין וכולם קרובים אחד לשני. האם זה מהווה בעיה?
תשובה: וברכת ד' להלכה אין בכך בעיה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סריגת כיפה בשלושת השבועות: לכבוד הרב ראיתי באחת התשובות שהרב כתב שמותר לסרוג כיפה בשלושת השבועות רק לצורך פרנסה. שאלתי, האם יהיה מותר לסרוג כיפה לבר מצוה של בני שחל בתוך שלושת השבועות, הסריגה אינה להנאה אלא לחסוך את עלות הכיפה?
תשובה: נראה שיהיה מותר.
שאלה: תפילה על חולה כרוני ושם האם : על חולה כרוני -חולה סוכרת למשל, יש להתפלל יום יום? ומדוע מזכירים את שם האם?
תשובה: מותר להתפלל עליו, אבל לומר שיש חיוב להתפלל עליו כל יום, זה קשה לומר. מזכירים את שם האם, זה על פי חכמה פנימית, שמה שקשור לענייני העולם הזה מתייחס לאמא ומה שקשור לעולם הבא לאבא.
שאלה: נשואים שניים ליהודי: התחתנתי בחו"ל עם גבר שאביו יהודי ואימו גויה והתגרשנו (ללא ילדים). ברצוני להינשא עתה לגבר יהודי ולהקים בית בישראל. האם אני צריכה גט מיוחד או שמספיקה תעודת הגירושין מחו"ל? ב ו
תשובה: אם אכן אמו הייתה גויה גמורה, אינך צריכה גט אולם אינך יכולה להינשא לכהן.
שאלה: ביטול עסקה על חוזה שלא נחתם: ב"ה לכבוד הרב. חיפשנו בית לרכישה זמן מה, לאחר כמה זמן מצאנו בית וסיכמנו על מחיר לרכישת הבית שהיה בעינינו גבוה אך לאור המצב היום הסכמנו להתפשר בתקווה שאולי עוד נצליח להוריד מעט במחיר. במהלך המשא ומתן המוכר ביקש שנחתום על זכרון דברים כנראה להוכיח את רצינותינו וכדי לכבול אותנו לעסקה. אני לא הסכמתי אך אמרתי למוכר שאני רציני בכוונתי לרכוש את הבית. אם הוא רוצה להאמין שיאמין אם לא, רשאי לעשות כרצונו. ונתתי לו את מילתי בעניין. שכרנו את שירותי עו"ד והחלפנו טיוטות לפני חתימה סופית שבהם לא הובעה הסכמה מלאה על החוזה הסופי. (אנחנו עדיין במשא ומתן בסעיפים על החוזה). ובימים האחרונים קיבלנו הצעה לרכישת בית שנראית על פניו טובה יותר מזו הראשונה. שאלותי הן: 1. האם מבחינת דין תורה מותר לנו לבטל את העסקה במצב שטיוטות החוזה נמצאת אצל העו"ד והיה רק סיכום ע"פ? 2. אם כן, האם עלינו לשלם פיצוי כלשהו למוכר, וכמה? 3. גם אם מבחינת דין תורה אנחנו רשאים לבטל את העסקה שכאמור לא נחתמה, האם מבחינה ערכית מוסרית מותר לנו לבטלה. ויישר כח
תשובה: לגבי שאלתכם יש לדון על פי הגמרא בב"מ דף מט מובא שמי שמסכם על קניין בעל פה יכול לחזור בו אך נקרא "מחוסר אמנה" ו"אין דעת חכמים נוחה ממנו". משמעות הדבר שלא ראוי לעשות כן. ובפשט פסיקת ההלכה שדין זה קיים גם אם מצא מקח אחר זול יותר. אומנם יש סייגים דקים בדין זה שלא נוכל לעמוד עליהם מלשון השאלה, אך כיון שאמרת למוכר שהוא יכול לסמוך על דיבורך, לא ראוי לבטל המקח. הרב ישראל גנץ
שאלה: הנחת תפילין אחרי זמן תפילת שחרית: מתי להניח תפילין אם התעוררתי אחרי זמן תפילת שחרית?
תשובה: זמן תפילה הוא עד ארבע שעות אמנם בדיעבד יש להתפלל עד חצות. אם התעוררת אחר חצות יש להניח תפילין ולומר מזמור כלשהו (משנה ברורה סי' סו ס"ק מ), וראוי להניח תפילין גם בתפילת מנחה (מחנה ישראל פרק א סע' ג. הו"ד בספר אשי ישראל פרק יט הערה מו). בכל מקרה, אין לאכול עד שתניחם (משנה ברורה סי' ע ס"ק כ).
שאלה: שיניתי את נוסח התפילה: לכבוד הרבנים. הנני בחור דתי ששנים התפללתי בנוסח עדות המזרח (בדר"כ עבודת ה או עוד יוסף חי ע"פ הבן איש חי). כ-3 שנים אני מתפלל בנוסח חב"ד "תהילת ה. לאחרונה קבילתי ביקרות ממספר רבנים ותלמדי חכמים שטענו שאני הולך נגד מסורת אבותי. מה עליי לעשות?
תשובה: אם הינך בחור ספרדי, תחזור לנוסח הבן איש חי והוא כולל בתוכו גם את נוסח חב"ד, שהרי הבן איש חי כל דבריו הם עפ"י האר"י הקדוש וזוהי דרך חב"ד.
שאלה: נסיעה בשבת ע"י גוי בטיול לפולין: בדקתי ומצאתי שהתשובה לשאלתי היא שאסור לנסוע בחול גם אם מדובר בנהג גוי אבל, בתי בת 17 נוסעת לפולין לטיול במסגרת בית הספר ולצערי כל הקבוצה יוצאת לסיור בשבת, רק בתי היא שומרת שבת דבר שיגרום לה להשאר לבדה בבית המלון מכל הקבוצה דבר שמאוד מערער את ביטחונה. האם יש איזו פירצה בהלכה לגבי הטיול הנ"ל?
תשובה: צריך לבדוק האם יש איזו שהיא משפחה יהודית שהבת שלך תוכל היות איתם, זה הכי טוב. ואם לא, שתסגור את עצמה בחדר לבד, ואז אף אחד לא יכול להיכנס.
שאלה: להוריד כיסוי ראש בשביל תספורת: האם מותר להחליק לאמא שלי את השיער ע"פ בקשתה ממני? (כמובן שהיא תכסה את ראשה מיד לאחר מכן). מצפה לתשובה בהקדם,
תשובה: מותר לך לספר או להחליק את השיער לאמך. לשם כך בוודאי שהיא יכולה להוריד את כיסוי הראש במקום צנוע (בתוך חדר).
שאלה: אופני ספורט בשבת: האם מותר להתאמן באופני ספורט בשבת, וזאת כמובן שמדובר באופניים לא חשמליות וכן לאחר שהוצאנו את הבטריות מהצג? כמו כן, האם מותר להשתמש במכשירי ספורט מכניים בביתן בצינעה לכפיפות בטן, הרמת משקולות וכו'?
תשובה: ברקע של תשובה לשאלה זו צריכה לעמוד הידיעה וההרגשה שיום השבת הוא מתנה מאת רבש"ע, יום קדוש שנועד להתקדמות רוחנית, לתפילה, ללימוד תורה וגם לחיזוק וללכידות הקשר המשפחתי בין איש לאשתו ובין אב לילדיו וכו. למעשה יש המקילים בהתעמלות בשבת אולם רבים יותר הם האוסרים ולכן אעפ"י שהמיקל יש לו על מי לסמוך מאוד מאוד כדאי לנהוג כדברי הפוסקים האוסרים ולייחד את השבת לעבודת ה'.
שאלה: מה סדר תפילת שחרית ביחיד: אני מתחיל לעבוד מוקדם ומפספס תפילה שחרית בבית הכנסת. ברצוני להתפלל בבית לפני היציאה לעבודה. וזה השאלות: 1. באיזו שעה מוקדם בבוקר אפשר להתפלל שחרית? 2. מה סדר תפילת שחרית ביחיד. כוונה תפילות מותרות ולא.
תשובה: 1. אפשר להתפלל לכתחילה מהנץ החמה ואם זה מאוחר מדי, ניתן להתפלל משעת הנחת תפילין. הנץ ושעת הנחת התפילין משתנים בכל יום. הנץ היום הוא 5:45. וזמן טלית ותפילין, 5:00. ניתן להתעדכן כל יום בלוח השנה שבאתר או להירשם לזמני היום ב-S.M.S. 2. מתפללים אותו דבר כמו בציבור אלא שלא אומרים קדיש וחזרת הש"ץ שהם שייכים רק לחזן. כמו כן, אין לומר י"ג מידות ביחיד. ואם אין ספר תורה, אומרים את מזמור התחנון בלא נפילת אפיים.
שאלה: עבודה בתשעת הימים: בתי עובדת במסעדת בשרית כשרה. האם מותר לה לעבוד שם בתשעת הימים או בשבוע שחל בו תשעה באב?
תשובה: רק בשבוע שחל בו תשעה באב כל העדות מתאחדות במנהג לא לאכול בשר. לכן ראוי שתימנע מעבודה, אם תוכל, רק בימים א-ג בשבוע שחל בו ת"ב.
שאלה: מציאת פסוק בתורה מתאים לשם יצחק: אני רוצה בבקשה פסוק שמתאים לשם יצחק מתחיל באות יוד ומסתיים באות קוף. אלחיני יצחק
תשובה: "יוציאם מחשך וצלמות ומוסרותיהם ינתק" (תהלים קז, יד).
שאלה: מכשיר סלולרי חדש בשלושת השבועות: אודה לרב על תשובתו אם אפשר המהירה כיוון ואני צריך לענות תשובה לחברה הסלולרית. לפני כשבועיים רכשתי מכשיר חדש, עקב בעיות בו ולאחר משא ומתן עם החברה אני אמור לקבל מהם מכשיר אחר במקום הנוכחי. מכשיר זה אמור להיות מכשיר חדש. האם אני יכול לקבלו בשלושת השבועות וממילא להשתמש בו או שמוטב לדחות את כל העניין לאחר שלושת השבועות?
תשובה: אם המכשיר מנוטרל מרשתות בעייתיות, כגון: שהאינטרנט חסום ע"י רימון וכד', מותר.
שאלה: צניעות במחנה קיץ לילדים מוגבלים: אני וחברי החלטנו השנה לארגן מחנה קיץ לילדים מוגבלים. מדובר על איסוף של כ-50 אלף ש"ח לצורך המחנה שהוא כשבוע, מציאת אטרקציות, מקומות לינה וכו - אני בא לומר שעמלנו קשות על ארגון המחנה. במחנה יהיו גם חניכות מה שאומר שגם מדריכות, הם לא דוסיות ולכן יש שם הרבה ערבוב בקטע של דיבורים בין בנים לבנות. שאלותי: 1) במחנה יצטרכו הבנים לגעת בחניכות (הרמה לאוטובוסים וכו ), עד כמה צריך להמנע מזה? (אני יכול להגיד שאני ספציפית לא מסכים לעשות את זה ושאני רוצה שהמדריכות יעשו את זה אבל חברי לא יתנו למדריכות לעשות זאת כי זה יהיה להן מאד קשה, האם מותר לי לעזור לחברי בהעמסת החניכות או שאם הם רוצים שהם יחטאו, אבל אני לא יעזור להם. עד כמה יש בזה בעיה?) 2) חלק חשוב מאד מאד מהכיף של החניכים זה שכל הזמן עושים מוראל. גם המדריכות עושות. האם אסור לשמוע? האם כדאי שאני יצעק חזק וכך לא ישמעו בנות (לא יודע כמה זה יעזור) עד כמה זה בעייתי, זה בעיקרון חשוב מאד כי זה משמח מאד את הנכים. וסליחה על האריכות. ישר כח על עניית התשובות, זה חשוב מאד שיש אפשרות כה נגישה לקשר עם הרבנים.
תשובה: מדוע אי אפשר היה לדאוג למדריכות דתיות? אם כי גם להן היה קשה להעמיס חניכות וכן בעיית המורל אלא שהייתם עושים רק מה שהכרחי לצורך הילדים. גם עתה תעשו רק מה שהכרחי.
שאלה: משמעות השם שי-אל: רציתי לדעת האם השם שי-אל זה שום טוב לבת?
תשובה: כיון שיש בזה צליל של שם זכר רצוי שם אחר, אבל אם זה מאוד חביב עליכם אפשר להקל ולהשתמש בו.
שאלה: נופש וברכה בשלושת השבועות: בס ד בעלי ואני מתוכננים לצאת לנופש בע ה בסוף השבוע הקרוב. בין התאריכים י ט-כ ב בתמוז והייתי מעוניינת לדעת האם מותר ללכת לים ו לבריכה בתאריכים אלו? בשורות טובות ו
תשובה: איסור רחיצה מתחיל בראש חודש אב (לאשכנזים). עד לראש חודש מותר ללכת לבריכה ולים אולם יש להיזהר יותר מיום רגיל.
שאלה: שיעורי מוזיקה: בני בן ה7 לומד נגינה.האם ניתן להמשיך ולקיים את השיעורים (הנערכים במתנס דתי) ב-3 השבועות?
תשובה: עד ראש חודש אב אפשר.